Papersnake/gushiwen huggingface dataset:
怀嵩亭
华镇（宋代）

嵩高维神岳，峻极上霄汉。临登信舍地，庶入朝夕观。

垂檐碧云低，带户前山乱。何日见愚公，神栖梦轻断。
赠张道者
韩翃（唐代）

采药三山罢，乘风五日归。翦荷成旧屋，剉蘖染新衣。

玉粒指应久，丹砂验不微。坐看青节引，要与白云飞。
谢主簿示杂文
刘敞（宋代）

少不学为吏，僶俛亦非良。终日簿书间，忽疑鬓发苍。

无闻畏后生，素习成兼忘。吾子岂独迷，相从道文章。

上论圣贤心，下救世俗荒。磊落古人风，粲然在我旁。

精莩眩日月，爰居惑铿锵。置此但为好，切磋非所望。
立秋二首 其二
叶梦得（宋代）

萧关陇水隔天区，壮士何人是破奴。一日顿传三节度，十年空破五单于。

坐谈激烈心犹在，疲俗彫残喘未苏。安得仓箱盈百万，少令天下足军储。
山斋偶书
翁森（宋代）

春风桃灼灼，秋雨黍离离。
眼底千年事，空山独坐时。
春夜雪再用韵十首
杨公远（宋代）

诗梦关情草满池，东皇已向岁前归。
怪渠杨柳摇金未，底事漫空絮便飞。
秋暮杨体之明府过麦浪舫雨中盘桓三日
朱福田（清代）

清白子孙强项令，罢官来叩野人居。闭门三日潇潇雨，黄叶林中读道书。
徐子容薜荔园十二咏 其十 留月峰
薛蕙（明代）

阴崖抱嵌窦，倒景如明月。玉气夜逾妍，珠光朝未灭。

云归晕正满，雾上轮初缺。西园宴客处，临玩情无辍。
再次韵呈林子长郎中二首
陈造（宋代）

二叹熟君朱弦音，可但文价高儒林。
课闻安仁最花县，车想召儒驻棠阴。
诗坛自昔隐一敌，意匠超忽陵高深。
补衮活国要次第，向来子牟魏阙心。
赠衡岳隐禅师
李端（唐代）

旧住衡州寺，随缘偶北来。夜禅山雪下，朝汲竹门开。

半偈传初尽，群生意未回。唯当与樵者，杖锡入天台。
桃林场客舍之前有池半亩木槿栉比阏水遮山…五言八韵
韩偓（唐代）

插槿作藩篱，丛生覆小池。为能妨远目，因遣去闲枝。

邻叟偷来赏，栖禽欲下疑。虚空无障处，蒙闭有开时。

苇鹭怜潇洒，泥鳅畏日曦。稍宽春水面，尽见晚山眉。

岸稳人偷钓，阶明日上基。世间多弊事，事事要良医。
奉送白翁老堂翁老先生荣归
郜继孟（明代）

碧霞崒嵂峙高崧，申甫应推社稷功。漕艘榜歌清济月，戍关铙和黑山风。

北门囊策犹余皂，南国仓庚尚积红。赤舄岂闻同坠履，渭川应复起飞熊。
赠别
项斯（唐代）

鱼在深泉鸟在云，从来只得影相亲。

他时纵有逢君处，应作人间白发身。
浣溪沙 其一
张元干（宋代）

曲室明窗烛吐光。瓦炉灰暖炷瓢香。夜阑茗碗间飞觞。

坐稳蒲团凭棐几，熏馀纸帐掩梨床。个中风味更难忘。
次韵王定民宣德
苏辙（宋代）

彭城寺壁看诗来，颜氏瓢樽偶共开。
茅屋未完先凿沼，竹林成后想宜梅。
新诗妙绝难为继，高论微低得共陪。
第一词人生不识，兹行尚喜揖君才。
华宝祠
秦璠（明代）

周孔去来人道弱，悠然见子表南齐。终身父命难违背，万古天心岂缪迷。

青简孝名乘宇宙，白头遗像照山溪。舜之不告缘无后，若解行权也可妻。
代简谢王茂直惠酒及川笺
邵雍（宋代）

白羊玉屑诚佳物，臂痛头风正苦时。
酒放半醺诗思动，窝中何用更呼医。
与处庆老若圭游雪窦杖锡二首
陈著（宋代）

坐断青莲七宝池，又携铁锡踏嵌崎。
一千丈雪与心照，二十里嵌随步飞。
崖壁遍留吟墨迹，樵刍争看袒红衣。
山林湖海本无二，处处风光属指挥。
古宫词三首
皮日休（唐代）

楼殿倚明月，参差如乱峰。宫花半夜发，不待景阳钟。

闲骑小步马，独绕万年枝。尽日看花足，君王自不知。

玉枕寐不足，宫花空触檐。梁间燕不睡，应怪夜明帘。
夜坐戏作短歌
陆游（宋代）

畏事如畏虎，避人如避寇。
结庐三家村，百事喜寒陋。
身闲自为贵，饭足岂非富。
素心憎狐妖，老愈恶铜臭，视之若寒气，可使客肤腠。
即今知免矣，终岁塞门窦。
始知松倒壑，殊胜云出岫。
聊持不动心，更养未尽寿。
夜读南华篇，欣然发吾覆。
冀北春望
崔湜（唐代）

回首览燕赵，春生两河间。旷然万里馀，际海不见山。

雨歇青林润，烟空绿野闲。问乡何处所，目送白云还。
六月二十一日子文待制见访热甚追记馆中纳凉故事漫成一首
韩驹（宋代）

汉阁西头千步廊，与君长夏对胡床。阴阴桧色连宫草，寂寂棋胡度苑墙。

细乳分茶纹簟冷，明珠擘芡小荷香。身今老病投炎瘴，最忆冰盘贮蔗浆。
牡丹吟
郭祥正（宋代）

三月金张启仙馆，百种名花此尤罕。昭君晓怯胡地寒，太真昼尤华清暖。

梦为庄叟蝴蝶狂，散作襄王云雨短。莫笑空山芝与兰，冷艳不随金剪断。
天台太守端明吴公挽词三首 其三
孙觌（宋代）

贫病见交情，殷勤问死生。倒衣迎五马，空巷看双旌。

聚泛杯中月，分班地上荆。悲吟追往事，感咽气峥嵘。
屏迹
陆游（宋代）

屏迹乱山中，观身槁木同。
桑麻安旧业，薪水付村童。
不散婴儿朴，常存太古风。
一钱无用处，那复计囊空。
偈公六十五首
释咸杰（宋代）

乌巨今日解夏，乃遵黄面老子二千年前话霸。
验蜡人彻底冰清，护戒珠了无缝罅。
唯有露住灯笼，不肯入遮保社。
从来心似铁，端不受差排。
探春慢·衰草愁烟
姜夔（宋代）

予自孩幼随先人宦于古沔，女须因嫁焉。中去复来几二十年，岂惟姊弟之爱，沔之父老儿女子亦莫不予爱也。丙午冬，千岩老人约予过苕霅，岁晚乘涛载雪而下，顾念依依，殆不能去。作此曲别郑次臯、辛克清、姚刚中诸君。

衰草愁烟，乱鸦送日，风沙回旋平野。拂雪金鞭，欺寒茸帽，还记章台走马。谁念漂零久，漫赢得幽怀难写。故人清沔相逢，小窗闲共情话。
长恨离多会少，重访问竹西，珠泪盈把。雁碛波平，渔汀人散，老去不堪游冶。无奈苕溪月，又照我扁舟东下。甚日归来，梅花零乱春夜。
皋亭山
敖陶孙（宋代）

樵路萦连入翠微，清泉白石可忘机。
云中犬吠刘安过，树杪春深望帝归。
白鹤肯留华表语，苍官合受锦衣围。
珠襦玉柙今何许，一笑人间万事非。
闰月访同年李夷伯子真于河上子真以诗谢次韵
黄庭坚（宋代）

十年不见犹如此，未觉斯人叹滞留。
白璧明珠多按剑，浊泾清渭要同流。
日晴花色自深浅，风软鸟声相应酬。
谈笑一樽非俗物，对公无地可言愁。
题燕台胜览卷
李上馨（明代）

京国多佳丽，王孙几胜游。千金燕市日，一诺蓟门秋。

筑击声悲壮，钩悬影动浮。惭予方梦鹿，短笔未堪投。
经邹谒孟庙
欧主遇（明代）

罗罗松桧色，夫子踞长春。封地仍邾旧，流风与鲁邻。

道闲忧复作，机断报如新。四十来游者，依然愿学身。
偈颂四十一首
释慧晖（宋代）

竺土之大仙，今日告涅盘。
鹤林之米子，当下得枯偏。
大衍易吟四十首
方回（元代）

五王复唐祚，不杀武三思。
苋陆察爻义，惜哉张柬之。
雨中宿僧院
张乔（唐代）

千灯有宿因，长老许相亲。夜永楼台雨，更深江海人。

劳生无了日，妄念起微尘。不是真如理，何门静此身。
和田录事君义咏雪
贺铸（宋代）

千里龙沙失旧荒，四来云物助苍凉。
直疑见月应无影，未必因风始解狂。
枉费铅华□楚女，不禁汤饼试何郎。
回中自是人间世，怊怅龟台去路长。
日往山中独寻幽意迫暮乃还马背有述
郭之奇（明代）

出门但许前山觌，冬山冬树何历历。绿霭犹凭炎土飞，霜英每向朝林涤。

峰峦相澹入凄深，物象分幽自窈寂。寥寥人外坐寒空，一抹孤光来四壁。

耳目之前置壑丘，襟怀几受烟霞沥。人日依山人有邻，山日依人山岂逖。

山近山遥云在中，看云有泪为谁滴。黄昏独畏鸟啼声，薄暮愁闻牛背笛。

举目斜阳西岫趯，当头新月疑堪摘。月在人间那可同，归掩柴扉从梦觅。
喜雪
李隆基（唐代）

日观卜先征，时巡顺物情。风行未备礼，云密遽飘霙。

委树寒花发，萦空落絮轻。朝如玉已会，庭似月犹明。

既睹肤先合，还欣尺有盈。登封何以报，因此谢功成。
郊行
陆游（宋代）

小雨东郊气象新，萧萧清吹爽衣巾。
并溪密竹巧藏寺，爽道新衣高没人。
老厌簿书愁欲睡，病疏杯酌渴生尘。
桐君山路无多远，元自知津莫问津。
句 其十五
石延年（宋代）

水尽天不尽，人在天尽头。
晚步湖堤
陆游（宋代）

絁裘桐帽野人装，又上湖堤步夕阳。
贫甚不为明日计，兴来犹作少年狂。
残樽倒酒无余沥，幽圃寻梅认暗香。
时有行人叹顽健，黑丝点破颔间霜。
将之日本奉别张雨珊司马即送其之山东兼简哲弟冶秋提学
郭庆藩（清代）

十二年前同里闬，当时风谊友兼师。抟沙聚散一弹指，斫地歌吟空自奇。

我向沧溟观日出，君归海岱数秋期。临歧更忆颍滨老，云树苍茫系梦思。
寄王稚卿
皇甫汸（明代）

一自楚乡别，再逢吴苑春。风尘愁作吏，江汉远怀人。

驿路梅花发，祠堂柳色新。将从渔父问，湘水隔迷津。
雪夜不寐偶成短句十首用渭北春天树江东日暮云为韵 其九
陆文圭（元代）

几欲膏吾车，老眼不识路。弟妹今何之，萧萧白发暮。
读范太史诗赋长歌一首以识感慕之私
刘崧（元代）

麒麟凤凰不世出，我思美人宁有终。飘然一去不可挽，徒令四海歌清风。

慷慨范夫子，行高身益穷。读书白云下，养母青山中。

大布之衣乌角巾，于世不牾亦不同。时来清江弄明月，潇洒绝似商山翁。

中年徒步谒京国，一鹗矫矫飞南东。群龙方满朝，怪尔独来晚。

岂无五色线，可补舜华衮。当时作者杨与虞，倡和往往谐笙竽。

蓝田共拟雪色玉，沧海独携明月珠。一朝低徊去台阁，骑马南入闽中幕。

幕中三士总知名，江海高风动寥廓。蹇予束发弄笔时，已解窃写早朝诗。

独怜生晚堕荒僻，每诵制作增涟洏。峨峨百丈遗灵阜，安得披榛荐卮豆。

兹晨再读海康槁，玉立疏髯恍神觏。嗟哉老成今不存，筝笛满耳愁喧喧。

百年气运有屯复，月落江南空断魂。
四柳树纳凉
谢兰生（清代）

人心屈平旦，清气纳灵府。一夜澄其源，百毒不敢侮。

长日困炎澄，午夜息熏煮。专心盼黎明，终宵不徂暑。

初阳露血殷，高岸束墙堵。大鱼入敝笱，那得不跋扈。

稍喜三汊河，未离四柳树。展席随阴凉，瞬息徒三五。

其上枝叶疏，穿林漏飞炬。其下蝼蚁攒，剥肤先噬股。

欲静反扰攘，自辰逮中午。蕴隆叹虫虫，无计与之拒。

玉池傥生肥，甘露自咽吐。养其元冥根，庶俾热肠愈。
月上海棠
陆游（宋代）

兰房绣户厌厌病。叹春酲、和闷甚时醒。燕子空归，几曾传、玉关边信。伤心处，独展团窠瑞锦。

熏笼消歇沈烟冷。泪痕深、展转看花影。漫拥余香，怎禁他、峭寒孤枕。西窗晓，几声银瓶玉井。
次韵熊云瀑秋夜见寄
乐雷发（宋代）

叫彻苍梧望八荒，暮云秋客各凄凉。
此情未许旁人会，愁绝中庭月一方。
金陵作
施文焴（宋代）

紫盖东南久寂寥，石城烟雾压岧峣。
登台倦客怀千古，宿内闲岧梦六朝。
御苑云浮曾拾翠，旧楼月落尚吹箫。
诸公不说新亭事，目断空江半日潮。
遗任子渊省元六首
员兴宗（宋代）

妙想语不周，中夜兴抱膝。
忆昨亲蛟蜃，风浪身恻恻。
天意增吴涛，沧江渺何极。
君舟且勿理，南首快所历。
何如西楼观，蕉花红正滴。
谢南阳王大人以手札见讯兼有巾箑之惠
马来如（明代）

一行锦字堕云边，为问山中阿对泉。
老景迩来浑似寄，风情别后俨如仙。
空江月冷生幽梦，陋巷春迟幕晓烟。
巾箑有如琼玉重，几回东向泪潸然。
秋夜
林元俊（清代）

西风瑟瑟夜凄凉，何事萦心旅梦长。蛩韵和秋吟远砌，萤灯带月照高梁。

倾觞自许三更醉，对菊频分一段香。最厌邻家砧杵急，声声尽是捣愁肠。
夏日
方回（元代）

多病情怀懒，新晴草木光。
倦骸扶老瘦，幽径息阴凉。
家瘠盘餐俭，村荒籴价昂。
岂无可忧者，得句暂能忘。
前哀哉行
俞德邻（宋代）

妾家浙水东，一门十朱轮。男多止一女，钟爱归妾身。

七岁诵经止，十岁学补纫。十五事机杼，二十供藻蘋。

不忍嫁张掖，爱我归宁频。去年边事起，处处惊为燐。

尽室遁空谷，雷雨弥半旬。狐兔伴我食，虎狼为我邻。

群盗政猖獗，白昼昏埃尘。惊忧转成疾，抱痛不敢呻。

传闻官军至，草木生欢欣。岂料反纵暴，舞戈猎生人。

仓皇不得避，驱斥行海滨。避寇寇幸免，依人人不仁。

哀哉有如此，妾生何不辰。
别后寄友生（一作崔鲁诗）
张蠙（唐代）

上马如飞鸟，飘然隔去尘。共看今夜月，独作异乡人。

就养江南熟，移居井赋新。襄阳曾卜隐，应与孟家邻。
双溪桥亭
赵孟禹（宋代）

东溪西溪双合流，凫鸟鸥鸟相和鸣。
斯景逼人描不得，沧浪一曲浣尘缨。
大字吟
邵雍（宋代）

诗成半醉正陶陶，更用如椽大笔抄。
尽得意时仍放手，到凝情处略濡毫。
鲁阳却日功犹浅，宗慤乘风志未高。
写出太平难状意，任佗天下颂功劳。
题云山图二首 其一
陈景融（明代）

青山寂无言，白云自舒卷。对此淡忘归，何心在轩冕。
题玉泉
释道济（宋代）

千章老木冷涵秋，今日重来话旧游。
一池寒水浸虚碧，清光莹澈凝不流。
中有神龙隐头角，为雨为霖滋旱涸。
圣主垂衣风雨调，龙亦安眠在丘壑。
人来初不睹真龙，但见金鲫浮沈中。
昂头摆尾得其所，我疑便是池中龙。
殷勤一语龙听取，汝以何缘堕龙伍。
良田一念嗔所生，毕竟难逃鳞甲苦。
蓦然直下便回光，愿力资深福寰宇。
送王书臣佥宪之岭南
曹庭枢（清代）

鬖鬖细柳绿垂堤，二月东风送马蹄。君过岭南春正好，蛮花万树鹧鸪啼。
赵路铃挽词
楼钥（宋代）

蚤岁游金阙，霞冠拜紫宸。
可堪天宝乱，及见会昌春。
宛宛王孙态，飘飘物外身。
灵光怆陈迹，遗老更何人。
袁参政挽诗
魏了翁（宋代）

生世恨不蚤，庚申始识公。
象衣垂綷{左纟右蔡}，长佩奏璁垂。
幸甚蝇依骥，居然燕背鸿。
灵輀送无路，泪洒霅溪风。
霜天晓角（初春即事）
刘辰翁（宋代）

柳梢欲雪。十里烟明灭。曲曲阑干转影，教人忆、夜来月。

家人相干说。灯花还又结。冻雨村村□鼓，终不似、上元节。
金刚随机无尽颂·如理实见分第五
释印肃（宋代）

达得真如理，三界唯心起。
如今心地也无，六道凭谁拟。
宴桃源
陈允平（宋代）

闲倚琐窗工绣。春困两眉频皱。独自下香街，攀折画桥烟柳。晴昼。晴昼。偏称玉楼歌酒。
偶作 其十二
杨简（宋代）

曩疑先圣啬于言，何不明明细细传。今醒从前都错认，更加详后即纷然。
东粤庙
真山民（宋代）

颓阑斜照网蛛丝，陈迹凄凉万古悲。柘水尚鸣亡国怨，山松曾见受封时。

碑因苔蚀无完字，城为田侵失旧基。当日东瓯知几战，如今赢得一荒祠。
秋夜曲
孙镇（清代）

秋镫耿耿凉宵永，玉露无声下金井。空山野鹤忽飞来，踏碎庭前松月影。
迎奉圣像四首 其三 太祖位。
郊庙朝会歌辞（宋代）

烝哉大君，聿怀帝祖。镕范真仪，奉尊灵宇。至感祥开，洪辉物睹。

瞻谒尽恭，飞英率土。
颂古十一首 其十
释普济（宋代）

光境俱忘与未忘，杀人利剑活人鎗。太平时节浑无用，夜夜神光射斗旁。
过溪南访吴虎臣
李英（清代）

汝南分手各凄其，雁字何由慰所思。岭峤驱车寻太隐，烟霞披褐赴幽期。

孤征欲赋怀空壮，五载重逢鬓已丝。飘泊风尘那可道，报君惟有白驹诗。
嵩山二十四咏 其十四 玄龟峰
楼异（宋代）

玄武名峰古所传，晨昏吐气作云烟。虽无钻灼刳肠患，岁晚风霜亦可怜。
庚子正月五日晓过大皋渡二首
杨万里（宋代）

雾外江山看不真，只凭鸡犬认前村。
渡船满板霜如雪，印我青鞋第一痕。
残花
杨凝（唐代）

五马踟蹰在路岐，南来只为看花枝。

莺衔蝶弄红芳尽，此日深闺那得知。
郊庙歌辞。周朝飨乐章。忠顺
佚名（唐代）

明君当宁，列辟奉觞。云容表瑞，日影初长。

衣冠济济，钟磬洋洋。令仪克盛，嘉会有章。
京兆眉
刘方平（唐代）

新作蛾眉样，谁将月里同。
有来凡几日，相效满城中。
花石诗十一章
邓肃（宋代）

饱食官吏不深思，务求新巧日孳孳。
不知均是圃中物，迁远而近盖其私。
题疊石山院僧壁
吴可几（宋代）

缁客幽栖常苦吟，水边松下静愔愔。
有时一室焚香坐，不以诗情废道心。
晓望
贝翱（明代）

鸡鸣双阙曙，山翠渐霏微。
日映金宫上，云依玉殿飞。
万方秋贡入，千骑早朝归。
自笑何为者，缁尘满素衣。
次徐灵渊韵赠赵灵艇
翁卷（宋代）

一轴黄庭看不厌，诗囊茶器每随身。
三年在任同仙隐，一日还随只旧贫。
种得溪蒲生似发，教成野鹤舞如人。
出门便是登山路，更要遥山翠色匀。
禅人并化主写真求赞
释正觉（宋代）

额颅高，眼孔深。
画工不识，谁是知音。
江湖烂烂兮月还有魄，丘壑闲闲兮云自无心。
几处相逢不会唤，蓑衣篛笠卖黄金。
聂政
徐钧（宋代）

为母辞金义且仁，却甘为盗忍轻生。
若非有姊扬风烈，千古谁知壮士名。
数日梅犹未开叠前韵
潘希曾（明代）

经冬相对意差强，半月东风未放香。远信不堪传驿使，幽期如待探花郎。

日斜篱落贪春睡，月冷黄昏怯晚妆。为尔兴怀怀作恼，强裁诗句荅年芳。
赵逵明大社四月一日招游西湖十首
杨万里（宋代）

御池水满苑门开，泥带飞花路带苔。
到得孤山翻作恶，海棠闹月不曾来。
折南豅早梅送周国正
韩淲（宋代）

送客逢花小棹飞，折来谁与岁寒期。老身不忍看千树，明眼须容荐一枝。

意象春融知玩索，咏歌物妙想舒迟。孤高比玉人之德，公岂寻香逐色思。
送张振古二首 其一
杨方（魏晋）

积刚自许挟浮云，拂拭平生欲佩君。匣古年侵春晕涩，忍随人课割铅勋。
蔡实甫能酒而道中无可口者见其吻噪成长篇戏
王迈（宋代）

吾祖方平至君家，丝麟谈笑酌流霞。
麻姑约时在是坐，痒处思得姑爪爬。
我今与君岂其裔，弹指又经千百岁。
文采风流今尚存，仙风道骨知谁继。
今宵月明明更多，有客无酒月如何。
唇乾吻噪甚背痒，安得玉壶泻金波。
白玉楼台月如书，屋贮阿娇车载酒。
元君再会偿可期，我当起舞为君寿。
杂曲歌辞。湖阴曲
温庭筠（唐代）

祖龙黄须珊瑚鞭，铁骢金面青连钱。虎髯拔剑欲成梦，

日压贼营如血鲜。海旗风急惊眠起，甲重光摇照湖水。

苍黄追骑尘外归，森索妖星阵前死。五陵愁碧春萋萋，

灞川玉马空中嘶。羽书如电入青琐，雪腕如捶催画鞞.

白虬天子金煌铓，高临帝座回龙章。吴波不动楚山晚，

花压阑干春昼长。
水心即事六乎兼谢吴民表宣义
叶适（宋代）

虽有莲荷浸屋东，暑烦睡过一陂红。
秋来人意稍苏醒，似惜霜前零乱风。
郑顾道惠腊梅二首 其二
王洋（宋代）

长垂月帔别天阶，剪作金钟应律灰。世上语言无入处，好从天上觅诗来。
送周可大守通州
袁说友（宋代）

丈夫忧国如忧身，疴痒疾痛均伤生。
胸中百药寒凉明，有疾一试真权衡。
我观周郎真豪英，落落磊磊通而清。
少年志欲天不平，夜光无因匹夫惊。
万卷堆胸兀相撑，尚论千载欣谈兵。
不堪北首瞻神京，抵掌不平中屡鸣。
老来符竹疏新荣，捧檄正须堪一行。
舌翻衮衮倾波瀛，察讥之说何铿鍧。
龙头悦怿意若迎，领略健论心为倾。
朱轓好去方北征，黄堂暇日烦经营。
老狐恋恋巢穴成，两雏竞鬭夸纷争。
料公志略须纵横，边尘一洗诛长鲸。
片言定可攻聊城，覆巢熏穴无余氓。
牢盆细务毋太萦，簿书期会毋留情。
只今了却功与名，大副昔年梁楚声。
我来踪迹水上萍，与公相望几连甍。
交情契合逾弟兄，颉颃上下相嘲评。
有时立论披腹呈，彼此浩气俱峥嵘。
公今事业行轩轰，我怀礧磈方聋盲。
愿公不负忠与诚，归来阔步名公卿。
愿我百念一羽轻，公乎访我惟岩耕。
王子直去岁送子由北归往反百舍今又相逢赣上
苏轼（宋代）

米尽无人典破裘，送行万里一邹游。
解舟又欲携君去，归舍聊须与妇谋。
闻道年来丹伏火，不愁老去雪盈头。
剩买山田添鹤口，庙堂新拜富民侯。
重九后菊
叶颙（元代）

痴蝶狂蜂未用疑，从来根性懒趋时。情知不少争先辈，故遣迟开殿后枝。

斜日园林方冷淡，西风天地特清奇。芳苞小蕊秋香老，不是渊明断不知。
辟署后空地为菜畦 其四
萧霖（清代）

吾爱于陵子，习静逃世喧。吾爱汉阴叟，忘机乐邱樊。

一行已作吏，兹事宁复论。退食幸多暇，荒畦且为园。

薙草平藓径，编竹开篱门。春风坼嫩甲，秋雨滋陈根。

非敢夸吏隐，聊以息尘烦。咄哉漆园吏，位卑道弥尊。
众妙堂?广州何道士?
苏轼（宋代）

湛然无观古真人，我独观此众妙门。
夫物芸芸各归根，众中得一道乃存。
道人晨起开东轩，趺坐一醉扶桑暾。
余光照我玻璃盆，倒射窗几清而温。
欲收月魄餐日魂，我自日月谁使吞。
次韵柳子玉见赠
苏辙（宋代）

壮心衰尽愧当年，刻意为文日几千。
老去读书聊度岁，春来多睡苦便毡。
梦归似雁长飞去，才短如蚕只自缠。
唯有闻诗尚思和，可能时寄最高篇。
送崔伯阳守颍州
孔武仲（宋代）

听说州除美，州临颍水清。
风谣带京洛，湖岛似蓬瀛。
昔泛扁舟下，今闻太守行。
山川应好在，为道旅人情。
池鹤八绝句。鸡赠鹤
白居易（唐代）

一声警露君能薄，五德司晨我用多。

不会悠悠时俗士，重君轻我意如何。
春日偶成五绝 其三
郑思肖（宋代）

郡县荒芜哭暮笳，凭高望不见天涯。如今挥泪洒枯木，南国春回生紫华。
四怨三愁五情诗十二首。一情
曹邺（唐代）

东西是长江，南北是官道。牛羊不恋山，只恋山中草。
荆溪张处士挽词
潘希曾（明代）

斯文托同郡，侧闻长者风。结屋荆溪上，读书白云中。

至孝出天荆，哀感神明通。折梅供灵几，花发实作丛。

况复群行懿，乡闾仰遗踪。义方笃庭训，桂子奋时庸。

尚忆十载前，尊酒亲德容。胡为一转盻，宿草迷堂封。

我歌薤露词，溅泪挥秋空。
高兄徐仓高弟和刘公之两绝见寄再韵谢之
杜范（宋代）

袖手闲居德日新，静安增伴四时春。
君方入室慰此老，肯作浮阳愧古人。
项圣谟东篱佳色
弘历（清代）

白露为霜以后，松阴梧影之间。又见幽人古貌，飘然绿鬓苍颜。
偈颂四十二首
释祖先（宋代）

节届书云，阴极阳升。
冰河发焰，枯木抽英。
惟有拄杖子，依旧黑轮皴。
不迁不变，无辱无荣。
笑杀当年面壁人。
课园夫 其二
白玉蟾（宋代）

问我何厨传，珍鲜满故园。笋方青剥指，茄欲紫垂拳。
有客生致两雉不忍杀开笼纵之二首 其一
孙觌（宋代）

平地安知祸有机，一跌永负青云期。举群惊雊堕罝网，衮背焕烂光陆离。

山梁三嗅不忍嘬，如皋一笑吁可悲。开笼放汝须远去，莫遣韩公赋病鸱。
句
陈傅良（宋代）

密叶自成金罽饰，乱英谁辑紫茸香。
蓝田溪杂咏二十二首。伤秋
钱起（唐代）

岁去人头白，秋来树叶黄。搔头向黄叶，与尔共悲伤。
风入松·碧苔满地衬残红
康与之（宋代）

碧苔满地衬残红。绿树阴浓。晓莺啼破眉心事，旧愁新恨重重。翠黛不忺重扫，佳时每恨难同。花开花谢任东风。此恨无穷。梦魂拟逐杨花去，殢人休下帘栊。要见只凭清梦，几时真个相逢。
送东阳马生序
宋濂（明代）

余幼时即嗜学。家贫，无从致书以观，每假借于藏书之家，手自以录，计日以还。天大寒，砚冰坚，手指不可屈伸，弗之怠。录毕，走送之，不敢稍逾约。以是人多以书假余，余因得遍观群书。既加冠，益慕圣贤之道 。又患无硕师名人与游，尝趋百里外，从乡之先达执经叩问。先达德隆望尊，门人弟子填其室，未尝稍降辞色。余立侍左右，援疑质理，俯身倾耳以请；或遇其叱咄，色愈恭，礼愈至，不敢出一言以复；俟其欣悦，则又请焉。故余虽愚，卒获有所闻。

当余之从师也，负箧曳屣行深山巨谷中。穷冬烈风，大雪深数尺，足肤皲裂而不知。至舍，四支僵劲不能动，媵人持汤沃灌，以衾拥覆，久而乃和。寓逆旅，主人日再食，无鲜肥滋味之享。同舍生皆被绮绣，戴朱缨宝饰之帽，腰白玉之环，左佩刀，右备容臭，烨然若神人；余则缊袍敝衣处其间，略无慕艳意，以中有足乐者，不知口体之奉不若人也。盖余之勤且艰若此。今虽耄老，未有所成，犹幸预君子之列，而承天子之宠光，缀公卿之后，日侍坐备顾问，四海亦谬称其氏名，况才之过于余者乎？

今诸生学于太学，县官日有廪稍之供，父母岁有裘葛之遗，无冻馁之患矣；坐大厦之下而诵诗书，无奔走之劳矣；有司业、博士为之师，未有问而不告、求而不得者也；凡所宜有之书，皆集于此，不必若余之手录，假诸人而后见也。其业有不精、德有不成者，非天质之卑，则心不若余之专耳，岂他人之过哉！

东阳马生君则，在太学已二年，流辈甚称其贤。余朝京师，生以乡人子谒余，撰长书以为贽，辞甚畅达。与之论辨，言和而色夷。自谓少时用心于学甚劳，是可谓善学者矣。其将归见其亲也，余故道为学之难以告之。谓余勉乡人以学者，余之志也；诋我夸际遇之盛而骄乡人者，岂知予者哉！(予 一作：余)
静独
郑刚中（宋代）

饮酒或濡首，作诗防呕心。
疾走欲避影，不如常处阴。
阶前享明月，但鼓无弦琴。
清风傥相过，付之修竹林。
一静服群动，万缘宁我侵。
莫种树戏代山阴相公赠怀宁朱侍御
王夫之（明代）

莫种树，树长青扶疏。朅来九子凤，故是白门乌。白门乌，柏台鸟，欲啼不啼天未晓。

街鼓鼕鼕星欲稀，还向羽林门外飞。
句
黄樵仲（宋代）

俸薄俭亦足，官卑清自尊。
还紫云寺素扇且题诗其上
宋楫（金朝）

吴绫便面小团团，信手拈来亦厚颜。障尽驿尘三十里，却还明月紫云间。
点绛唇 其二 家人生日
毛滂（宋代）

柏叶春醅，为君亲酌玻璃盏。玉箫牙管。人意如春暖。

鬓绿长留，不使韶华晚。春无限。碧桃花畔。笑看蓬莱浅。
赠防江卒六首 其四
刘克庄（宋代）

身属嫖姚性命轻，君看一蚁尚贪生。
无因唤取谈兵者，来向桥边听哭声。
关南阳羽客 其一
区大相（明代）

八桂春风闭户，七松秋月开关。千年华表城郭，五岳云中往还。

千浅蓬莱海上，摩挲铜狄人间。昔时采药童子，俱成白首红颜。
田家春晓
周锷（宋代）

田家无四邻，开门惟有树。不复辨山翠，苍茫见春雾。

携锄出原坂，牛迹纷满路。布谷时一声，飞过西溪去。
移居诗 其二
潘奕隽（清代）

巡檐徙倚眄庭柯，鸠拙居然占一窠。敢觊逍遥重辟馆，不妨安乐袭名窝。

操镘初谢王承福，种树新延郭橐驼。幽兴渐添秋渐爽，退翁心事未蹉跎。
和张尚书甬川新修池亭奉更登憩作
唐顺之（明代）

圣朝耆旧位登三，彩服公余乐更堪。东洛抚师双玉节，西园奉更一茅庵。

春晖映处花侵户，冬笋成时竹上檐。闻道闲居新作赋，承欢养性此能兼。
破阵子·掷地刘郎玉斗
辛弃疾（宋代）

为范南伯寿。时南伯为张南轩辟宰泸溪，南伯迟迟未行。因作此词以勉之。

掷地刘郎玉斗，挂帆西子扁舟。千古风流今在此，万里功名莫放休。君王三百州。
燕雀岂知鸿鹄，貂蝉元出兜鍪。却笑泸溪如斗大，肯把牛刀试手不？寿君双玉瓯。
白石山 其二
周邠（宋代）

登山踏遍万千峰，直到青云第一重。路僻频惊来瑞鹿，洞深还见挂苍龙。

偶穿白石寻黄石，却倚青松慕赤松。日脚西垂促归兴，巾车无复更从容。
叱石八景 其八 岚巘樵歌
黄公辅（明代）

横抹烟岚影缓移，山南山北与樵宜。呼群扳磴欢情惬，戴笠穿林野兴怡。

歌和禽啼随意晚，响承风递出岩迟。悠悠馀韵归途近，世事纷纷那管知。
山店松声二首 其一
杨万里（宋代）

脩涂残暑仆夫劳，午憩茅檐尺许高。忽有凉风飒然起，小松呼舞大松号。
过怀王墓
张说（唐代）

咿嚘不可信，以此败怀王。客死峣关路，返葬岐江阳。

啼狖抱山月，饥狐猎野霜。一闻怀沙事，千载尽悲凉。
送程桂轩子方还罗治先墓
方回（元代）

周宣中兴常武雅，程伯休父为司马。
其先重黎掌天地，此佐尹氏征伐者。
颜曾思复有七篇，孰云轲死道不传。
洛中二程忽突起，乃有明道与伊川。
西蜀名士古想继，东坡外家亦程氏。
吾州紫阳此姓多，宰相讷翁显近世。
猗哉古渝程子方，年高七十弥健强。
子公礼甫侍入峡，洒扫松楸修墓藏。
孝思祖考安遗体，何惜往来万余里。
曳裾岷峨山上云，鼓棹滟澦堆前水。
儒流不与常人同，何况此郎娱此翁。
自古搜诗得句处，往往车中与舟中。
夔州十歌刘宾客，百花潭北子美宅。
二老遗踪可访寻，飞龙舞蛟轰霹雳。
五月重午离西湖，九月重九趋成都。
盍簪之别浇菖蒲，若堂之封酹茱萸。
小春早梅仲春柳，蜀地吴天两俱有。
古渝何必卜故庐，不如再饮西湖酒。
哈萨克称臣内属遣使进贡诗以纪事
弘历（清代）

罙入伊犁靖陆梁，鲸鲕惩逆武维扬。已看颉利成生虏，又报洛那归职方。

致马本非如武帝，闭关未得学萧王。更欣愿缚渠魁献，载戢干戈日月光。
赠禅友
李洞（唐代）

散花留内殿，宫女梦谈禅。树杪开楼锁，云中认岳莲。

溪声过长耳，筇节出羸肩。飞句相招宿，多逢有月天。
颂古
释道颜（宋代）

网中跳出便飞腾，好个天然俊衲僧。
何似当初未入网，悟来方始是知音。
寄题武林郡署东坡手植双松歌
钟大源（清代）

峨嵋玉局天人流，元祐作守来杭州。两湖浚后葑草薙，长堤筑罢垂杨柔。

为民种德难悉举，退傅而后公其尤。政闲铃阁净于水，双松闻植庭之幽。

碧云圆合叶常满，黄雪细糁花初稠。偶偕枯衲证禅悦，闲邀冷宦联吟讴。

怡颜应与此松对，蓝田丞署能同不。迄今几阅七百载，公虽仙去松犹留。

根蟠力压雷雨拔，干攫怒偃蛟龙遒。烟钗雾鬣互掩映，古柯老蘖恒蚴蟉。

后人见者歌勿伐，不数邵武夸安榴。回思公也立朝宁，岁寒之节惊同俦。

建言抗直忘忌讳，赋诗奇崛凭搜求。去杭而后迹靡定，一官转徙炎荒投。

梅花岭外行踯躅，桄榔树底闻钩辀。雪泥鸿爪不再至，侧身东望成阻修。

松风亭子僦居日，得无触物增羁愁。平生敬公入骨髓，公之磊砢松应侔。

惜余坐此腰脚弱，之而鳞甲观无由。毕宏韦偃世谁及，为我画取悬斋头。

配以笠屐之图像，须麋谡谡同千秋。清飙昼卷翠涛泻，勿使化作双长虬。
念归
陆游（宋代）

江城五月朝暮雨，雨脚才收水流础。酒杯未把愁作病，麈柄欲拈谁共语。

有时暂解簿书围，独坐藤床看香缕。林塘渺渺鸠正欢，帘幕阴阴燕新乳。

湖山旧隐入我梦，白首忘归独安取。一生花里醉春风，即今愿作扶犁翁。
题倚剑牧马图
周杭（清代）

百金买一剑，千金买一马。十年磨剑不得试，驱马归来牧岩下。

忆昔锦衣狐白裘，身挟两龙万里游，尔时意气轻王侯。

吁嗟丈夫有命那可说，紫髯如虬悲白发。雄心难待马生角，袖手应怜剑虚拔。

君不见古来穷达变化犹飘云，南山尚有射虎手，无人知是李将军。
题逆贾
释文珦（宋代）

逆贾猖狂秉国钧，民彝帝业总成尘。
虔刘几似刀兵劫，全活幸蒙天地仁。
众醉有谁知甲子，独醒还自记庚申。
鼎湖龙驭重回首，应悔当年错用人。
酬刘宜甫
刘攽（宋代）

万价睢盱倚市平，百工纷糺待宫成。神仙亦有丹台籍，壮士当为猛虎行。

毕娶幸能同尚子，敝衣终不效唐生。洞天欲到先能说，十二楼前列五城。
黄州忆章门诸子
彭淑（清代）

大江春水拍天流，万顷波中一叶舟。南浦故人相忆否，斜风细雨过黄州。
姑苏行
王廷相（明代）

阊门水绿春如锦，春水盈盈片帆稳。游人唱彻江南词，共说姑苏美不尽。

姑苏山海自天开，佳丽今从圣代回。九州天府兹良是，估客帆樯万里来。

黄金浮夜气，空青过西州。酒徒醉击玛瑙案，豪家不数珊瑚钩。

三条五剧芙蓉花，钟鼎文章十万家。尚书坊里金行马，阁老门前玉辟邪。

别有豪华胜开府，高馆飞甍临大路。累石花囿拟峰峦，引水金塘袅烟雾。

金塘花囿风光好，燕子鸳鸯满芳草。三春花落不知愁，犹自延宾醉晴昊。

不辞门屏繁车马，玳瑁筵开意弥下。挽入幽房兴杳绵，催上兰舟更飘洒。

桃根桃叶双小仙，教成歌舞劝芳筵。红衫惯作前溪绿，綵扇初番子夜篇。

不嫌死作合欢树，但愿生为并蒂莲。莲花花开香远闻，愿取缝君夹锦裙。

水底莲根解人意，明年开花仍奉君。君不见吴王雄长争黄池，一朝霸气风雷飞。

自云祖德让天子，今乘王气东南陲。前年入郢鞭楚王，今年浮海㛰齐姜。

齐姜不及西施艳，别画双蛾新样长。长洲射猎归来晚，促赐金钱代休浣。

深宫夜语不飞香，承恩常是无人见。繁华不为昔人住，江水悠悠日东去。

采莲惟听今人歌，落日风吹乌桕树。洞庭山，太湖水，千载白云宛相似。

六代三吴竟谁是，会稽谢康乐，眉州苏学士。天上精灵如可期，棹我扁舟泛三子。

我劝二公金屈卮，二公酬我白苧词。醉来引手抱明月，清光岂是真娥眉。

洞箫一𣲖彩鸾下，铁篴三弄浮云驰。浮云天际生氛氲，世路茫茫愁杀人。

请君抛却眼前事，同醉五湖湖上春。
送赵主簿之任惠安
寇准（宋代）

萧萧征骑立长亭，遥指天涯万里程。
尊酒欲阑人欲别，夕阳丝管尽离声。
苦热
刘攽（宋代）

生长自吴会，北游逾十期。来还遂衰老，衰老何用知。

六月江湖间，烦炎若蒸炊。畴昔不惮暑，今者殊畏之。

纤絺置如仇，羽扇常自随。对案不得餐，脍炙成蒺藜。

忆我童稚岁，烈日犹奔驰。斗草出百品，承蜩睨乔枝。

涧颜不待濯，流汗始为嬉。自怜筋力便，岂谓天序移。

往闻终南间，盛夏含冰澌。将家就高寒，长与卑湿辞。
赵几道处见赵端行所作
卢方春（宋代）

新诗夺我目瞳光，哦出松根琥珀香。
李白未题芸草署，郄诜重入桂花乡。
远天閴寂无雷电，南地清凉有雪霜。
欲到琴□先谒府，满城清嶂照斜阳。
祈雨
郑獬（宋代）

平地三尺雨，农家三尺金。
我愿此雨力，生穗长如林。
齐前后舞歌二首 其二 后舞阶步歌
佚名（隋代）

皇皇我后，绍业盛明。涤拂除秽，宇宙载清。允执中和，以莅苍生。

玄化远被，兆世轨形。何以崇德，乃作九成。妍步恂恂，雅曲芬馨。

八风清鼓，应以祥祯。泽浩天下，功齐百灵。
玉女潭佳境八首 其一 玉女潭
庞嵩（明代）

玉女开澄潭，璇房閟枌栱。高阁倚千寻，遐观目可纵。

悬厓有奇倚，似是飞仙种。缥渺架壑桥，临之神欲恐。

渊渊岂无源，伏流藏其用。中有素心人，默与澄潭共。
愁倚阑令 其一
晏几道（宋代）

花阴月，柳梢莺，近清明。长恨去年今夜雨，洒离亭。

枕上怀远诗成，红笺纸、小砑吴绫。寄与征人教念远，莫无情。
如梦令（书弋阳楼）
向滈（宋代）

楼上千峰翠巘。楼下一湾清浅。宝簟酒醒时，枕上月华如练。留恋。留恋。明日水村烟岸。
赠汪孝子
林桷（宋代）

事死如生实至难，古来不独数丁兰。
遗骸已逐干戈尽，刻木难忘菽水欢。
天地一身难养育，子孙百口复团圆。
吾皇德泽将何报，忠孝垂名两不刊。
海棠
赵彦端（宋代）

杜陵先生诗万纸，剩欲题花无可拟。
昭阳深殿睡东风，一日声名胜妃子。
残句：佳人方素面
王禹偁（宋代）

佳人方素面，对镜理新妆。
好事近（同仲至和探梅）
韩淲（宋代）

湖上有孤山，合把探梅词刻。清浅黄昏时候，冷疏枝寒色。

窗前浅到又如何，一夜足相忆。信道收香藏白，报春风消息。
田不伐玉磬歌
吴则礼（宋代）

田侯玉磬何瑰奇，吴子见之俄朵颐。
宣王石鼓气忽丧，摩挲篆刻还嗟咨。
作止休论惟柷敔，曾窥两阶舞干羽。
常临罍洗荐清庙，获迩天球亲簋簠。
缅怀戛击良匪遥，少师汝曹疑可招。
老儒讵复知肉味，惝怳便欲闻箫韶。
正声初淫器益论，九州渐渐婴兵戈。
鬼神愤忱莫得秘，直恐世上遭诋诃。
田侯悯我形影孤，明眼常云绝代无。
是事宁殊纳衣底，启齿须逢袒臂胡。
即今陛下圣且仁，律品从来恶夺伦。
克谐八音有夔在，独惊尧颡如高辛。
人间讵睹荆山璞，碔砆难言合雕琢。
凭君持入古银台，似说太常修雅乐。
昌甫同过竹院和其韵
韩淲（宋代）

北客相从能几家，故庐谁复话京华。君因父母思仍赋，我亦姻㜕怅不哗。

竹院风烟元有地，玉溪人物岂无涯。同来大半多先契，冻雨吹寒湿岸沙。
早发宝应龙门道中有感
赵元（金朝）

山僧送客客行东，回首云寮梦寐中。人语咿呦村店火，帽檐欹侧石门风。

伊川远映春冰绿，少顶先搀晓日红。为问年来几还往，只应乌鹊识衰翁。
句
孙升（宋代）

梁台歌吹余衰草，湓浦琵琶怅晚风。
枫桥夜泊
张继（唐代）

月落乌啼霜满天，江枫渔火对愁眠。
姑苏城外寒山寺，夜半钟声到客船。
张秋二绝句
庄昶（明代）

本觉神龙欲可嗟，人间水性岂容加。
往年记得徐夫子，用尽山东铁万家。
重过东湖二首 其一
赵蕃（宋代）

忆昨追凉孺子亭，再来荷柳竞凋零。试当止水凭栏看，我亦疏髯白数茎。
九日进茱萸山诗五首 其五
张说（唐代）

晚节欢重九，高山上五千。醉中知遇圣，梦里见寻仙。
及第后答潼关主人
吕温（唐代）

本欲云雨化，却随波浪翻。一沾太常第，十过潼关门。

志力且虚弃，功名谁复论。主人故相问，惭笑不能言。
满江红
张辑（宋代）

落叶自语，大书此句于碧崖丹壑间，以坚归盟。

醉发吹凉，但拂剑、狂歌而已。倩谁问、九霄黄鹤，更曾来未。玉女窗深松昼静，研朱重点参同契。记前回、赤水得玄珠，骊龙睡。

空扰扰，人间世。除学道，无真是。把洪崖肩拍，挹浮丘袂。朝驾长风沧岛上，夜骑明月青天际。更几时、回首旧山川，三千岁。
汉中八景为朱景云宪副作 其七 龙江过雨
朱诚泳（明代）

浩浩长江水，滔滔日夜流。雨添千里润，凉送一天秋。

滩响山疑动，沙明岸欲浮。袭人花气重，点点扑行舟。
次病足韵
楼钥（宋代）

定数无过偶与奇，达人处顺更安时。
不於椿菌量长短，岂为彭安较疾迟。
虽是一时身有疾，行开九秩寿无期。
外生六十头先白，杖屦相从最得宜。
桂花
邵清甫（唐代）

绝怜月殿好根荄，流入人间次第开。
只有君家双种好，馨香曾达九天来。
古断肠曲三十首 其十四
周端臣（宋代）

锦屏残睡思忡忡，心绪无聊酒易中。柳院藓厅慵不到，斑鸠啼煖落花风。
送琴师闵谏廷游罗浮兼寄博罗张孟奇
邓云霄（明代）

可道奇游是采真，峰头爽气入秋新。玲珑山水弦中调，缥缈烟霞物外身。

湛露深杯酬玉女，寒梅幽梦访花神。欲寻上界逍遥子，好问西园笠屐人。
钓台
林景熙（宋代）

曾来天上宿，梦不离寒矶。
宇宙双台迥，烟波一客归。
姓增江郡重，墓隔越山微。
千古登临意，凄凉带夕晖。
送赠归护国寺
张肃（魏晋）

去谒吾君遇太平，太平明主重南能。
不关名利真开士，却返林泉伴野僧。
御赐白金为长物，身归青嶂策枯藤。
只应待到天台日，斋炷檀烟定有灯。
读诗
杨万里（宋代）

船中活计只诗编，读了唐诗读半山。
不是老夫朝不食，半山绝句当朝餐。
宝墨亭
苏轼（宋代）

山阴不见换鹅经，京口空传瘱鹤铭。
潇洒谪仙来作郡，风流太守为开亭。
两篇玉蕊尘初涤，四体银钩迹尚青。
我久临池无所得，愿观遗法快沉冥。
送谹父
李处权（宋代）

一见琼林病眼开，东南秀爽方能回。
须知载腹五千卷，受我浇肠三百杯。
可但世官从凤沼，要看人物上云台。
歌呼枉费谈天口，宜及中兴国论陪。
郑氏西庄
林景熙（宋代）

不踏红尘道，结庐依水乡。
远峰开宿雨，高树表初阳。
犊卧野门寂，雁飞秋稻香。
午桥花竹地，回首已凄凉。
巢湖
朱服（宋代）

平湖压郡境，血食等灵媪。岂无升斗水，活此车中薧。
淳化中朝会二十三首
佚名（隋代）

圣皇御宇，仁灶诞彰。
在郊旅贡，游畴呈祥。
星辰是稟，草木无伤。
纪异信史，登歌太常。
清明后一日同诸友湖上值雨
韩元吉（宋代）

出游初不计阴晴，聊喜湖山信马行。
弱柳自随烟际绿，幽花还傍雨边明。
嫩蒲碧水人家好，密竹疏松野寺清。
烂醉一春才几日，可无佳景付诗情。
浣溪沙（鸳鸯红梅）
赵师侠（宋代）

本是孤根傲雪霜。肌肤不肯涴铅黄。要随尘世浅匀妆。

似杏著花尤灿灿，比梅成实自双双。青枝巧缀碧鸳鸯。
晚次淮阳
张继（唐代）

微凉风叶下，楚俗转清闲。候馆临秋水，郊扉掩暮山。

月明潮渐近，露湿雁初还。浮客了无定，萍流淮海间。
玉声如乐
刘轲（唐代）

玉叩能旋止，人言与乐并。繁音忽已阕，雅韵诎然清。

佩想停仙忽，泉疑咽夜声。曲终无异听，响极有馀情。

特达知难拟，玲珑岂易名。昆山如可得，一片伫为荣。
岁暮言怀呈诸友
王令（宋代）

万事无成只一吁，穷年况复叹穷途。
功名未立头先白，贫病相仍气尚粗。
富贵早知皆有命，穷通料是不由吾。
会须开口随时笑，一曲长歌醉倒壼。
西湖早秋
苏泂（宋代）

明知有热不多时，可喜秋清又可悲。
四十九年蘧伯玉，西湖一阵桂风吹。
论语绝句一百首
张九成（宋代）

由言夫子何迂也，子谓由言亦野哉。
道理不因相扣击，如何说得许多来。
九日黄惟雅招登黄华山同郑兆圣柯宾朋作
佘翔（明代）

黄华山下白云浮，爱客携樽最上头。睥睨烟含千树影，芙蓉风动万家秋。

寒花色艳淩青女，流水声长咽紫洲。此日汪洋情不浅，客中摇落未须愁。
玉楼春（东堂小酌赋秋月）
毛滂（宋代）

庭下新生月，凭君把酒看。不须直待素团团。恰似那人眉样、秀弯环。

冷射鸳鸯瓦，清欺翡翠帘。数枝烟竹小桥寒。渐见风吹疏影、过阑干。
荷沼
赵方（宋代）

露珠颗颗盪青荷，云锦重重铺碧波。
外直中通心独苦，拟诸君子待如何。
禁门待漏
宋祁（宋代）

破月馀光淡禁街，驻车聊候九门开。
双蟠晓阙苍龙动，斜倚春门北斗回。
漏箭急传催叠鼓，酒炉争拥卖寒醅。
元规尘影真堪畏，已傍游人要路来。
偶食鸡头有怀万元亨沈德远林子长横塘三主人
虞俦（宋代）

年丰岂特菱莲芡，米价新来如许贱。
不孤后稷由已思，谁作颜回忍饥面。
清朝已拜富民侯，太史莫书循吏传。
我今何事不归田，豆饭芋魁甘得嚥。
偈颂一百二十三首
释祖钦（宋代）

晕入灵犀，胎含老蚌。
正好修竹，正好供养。
有人於此，拂袖便行，脚跟下已吃三十拄杖。
何以见得，禅归海，
经归藏。
徐州道中
文天祥（宋代）

彭城古官道，日中十马驰。
咫尺不见人，扑面黄尘飞。
白头汉王缟素师，美人燕罢项羽啼。
一时混战四十万，天昏地黑睢水湄。
乃知大风扬沙失白昼，自是地利非天时。
汉王仓皇问道西，一儿一女嘻其危。
太公吕后去不归，俎上宁有生还时。
未央称寿太上皇，巍然女娲帝中闱。
好事近
朱敦儒（宋代）

绿泛一瓯云，留住欲飞胡蝶。相对夜深花下，洗萧萧风月。

从容言笑醉还醒，争忍便轻别。只愿主人留客，更重斟金叶。
东归有怀
温庭筠（唐代）

晴川通野陂，此地昔伤离。一去迹常在，独来心自知。

鹭眠茭叶折，鱼静蓼花垂。无限高秋泪，扁舟极路岐。
阳春曲·春思
王和卿（元代）

柳梢淡淡鹅黄染，波面澄澄鸭绿添，及时膏雨细廉纤。门半掩，春睡殢人甜。
青雀歌
王缙（唐代）

林间青雀儿，来往翩翩绕一枝。

莫言不解衔环报，但问君恩今若为。
解任登舟离胥口
曾丰（宋代）

挈挈离胥口，駸駸到峡中。
江平无骇浪，船稳不惊风。
逆水从难上，兼程与易同。
家人解吾意，呼酒犒篙工。
赠别卢甥申之归吴门
楼钥（宋代）

千里何妨命驾来，晤言未厌已西驰。
子休重赋琼瑰赠，我亦懒歌亲戚离。
好向清江论乐府，更从叶子说新诗。
乐閒引纸五十尺，为篆离骚继李斯。
余省群鱼戏荇卷
弘历（清代）

渺渺水云乡，文鳞乐趣长。唼波随所适，戏荇忽相忘。

尽可供渲染，何须避钓纲。旷观托云汉，逸兴在濠梁。
星岩二十景 其十二 蓬壶仙径
刘克治（明代）

碧坛丹洞路仍通，采药泠然亦御风。真箓草成天一笑，群仙冉冉下云中。
自锡山归舟中三首
张镃（宋代）

墙上夭桃竹顶齐，矮桥横水屋横陂。
主翁受用三竿日，门外催租总不知。
失调名
佚名（宋代）

杏花著雨胭脂透。
卢循河南故城
方信孺（宋代）

蛙据方州妄自尊，沈郎百万若云屯。
归舟无路寻巢穴，空有卢亭旧子孙。
酷相思
支如玉（明代）

新柳月痕初坠，恨春鸟、催人起。想盟言、花片随波逝，欲住也、留无计，欲去也、留无计。

印旧添新衣上泪，左右拚憔悴。问九峰、桃李曾开未？

人远也，书难寄，春尽也，愁难寄。
与哉明师话别 其四
成鹫（清代）

还他谷老三杯酒，输却羊昙一局棋。前路逢人如见讯，为言长处在愚痴。
挽赠右都御史向公
陈琏（明代）

系传文简派临川，奕叶家声重进贤。玉瘗青山荒宿草，珠沉沧海閟重渊。

皇朝恤典加官秩，太史佳铭贲墓阡。欲奠椒浆歌薤露，西风宰木起寒烟。
送戴户部仲鹖
祝允明（明代）

董漕分明是胜游，云司高步向南州。戴凭不独深经术，刘晏偏能为国谋。

奇客昼谈风入座，诗人宵咏月当楼。悬知燕寝多清梦，飞满伊凉紫塞头。
诗呈监试
冯时行（宋代）

笔阵词锋已破坚，深深帘幕度微烟。
纷袍幸免催诗雨，堆案何堪造傍天。
走马共知难看锦，得鱼自笑已忘筌。
芙蓉岂待春风力，偶失知音勿断弦。
咏弓
章孝标（唐代）

较量武艺论勋庸，曾发将军箭落鸿。
握内从夸弯似月，眼前还落撇来风。
只知击起穿雕镞，不解容和射鹄功。
得病自从杯里后，至今形状落相逢。
送严维尉诸暨（严即越州人）
刘长卿（唐代）

爱尔文章远，还家印绶荣。退公兼色养，临下带乡情。

乔木映官舍，春山宜县城。应怜钓台石，闲却为浮名。
管仲有老母
彭汝砺（宋代）

王阳为孝子，王尊未能非。管仲有老母，鲍叔独能知。

同途不同行，亦各有所思。今或有斯人，执鞭吾不辞。
声声慢（残梦和儿韵）
赵功可（宋代）

情痴倦极，天阔归迟，吟魂无力随风。月落墙阴，一屏睡睫濛濛。邯郸平生难记，记花前、犹醉金钟。留连处，忽一声山外，吹度晴钟。

觉来重重追忆，似游尘飞去，那拾遗踪。寄谢芳卿，向来曾主芙蓉。人间兴亡万感，看千年、与梦皆空。披衣起，倚阑干、人在笑中。
和汪伯虞求酒
罗愿（宋代）

君不见菊潭之水饮可仙，酒旗五星空在天。此江縠纹更奇绝，五以曲米清如泉。

分甘正拟供低唱，要筑糟台须大匠。诗人便欲醉千日，欢伯仅堪陪一饷。

曰予此乐未知之，独爱为瓶居井湄。因君饮兴亦浩荡，梦随骖驾觞瑶池。

昔贤酒尽孤长吸，大似竹枯还欲沥。明朝秀句传满城，笑指空樽卧墙壁。
怀伯兄
吴扩（明代）

老至无家别，飘零何处边。
音书常不定，生死竟谁传。
朔雁伤秋思，阴虫搅夜眠。
空庭孤月下，顾影一潸然。
句
熊皎（唐代）

山前犹见月，陌上未逢人。（早行，以下见《雅言杂载》）

果熟秋先落，禽寒夜未栖。（《山居》）

深逢野草皆为药，静见樵人恐是仙。

厌听啼鸟梦醒后，慵扫落花春尽时。

废土有人耕不畏，古厅无讼醉何妨。（见《事文类聚》）
刘君元晖八月十四日邀余玩月快雪斋中，命余
倪瓒（元代）

卷帘见月形神清，疑是山阴夜雪明。
长歌欲觅剡溪戴，怅然停雪远恨生。
尔营茅斋名快雪，邀我吹笙弄明月。
明星如银浮翳消，垂露成帷桂花发。
酒波荡漾天河倾，笙声袅袅秋风咽。
古人与我不并世，鹤思鸥情迥愁绝。
宰嚭
王安石（宋代）

谋臣本自系安危，贱妾何能作祸基。
但愿君王诛宰嚭，不愁宫里有西施。
圆明园应直四首 其四
何栻（清代）

裀冯扶梦坐珑玲，转毂如雷困未醒。回望石铺三十里，西山一抹隔城青。
偈五十三首 其三十四
释克勤（宋代）

目前无异草，遍界绝遮拦。域中日月斩新，方外乾坤独露。

直得日天释梵，动地雨花。妙德空生，目瞪口呿。行棒行喝，拈放一边。

云月溪山，放过一著。一处透，千处万处该通。一机明，千机万机圆转。

碧岩不离此处，此处不离碧岩。摄大千于毫端，融芥尘于刹海。

含花鸟过，抱子猿归。湛寂凝然，应真不借。万卉正资和气力，碧岩先发一枝香。
依韵和王安之少卿谢富相公诗
邵雍（宋代）

宠辱见多恶足惊，出尘远喜自诚明。
闲中气象乾坤大，静处光诚宇宙清。
素业经纶无少愧，全功夫地不虚生。
野人何幸逢昌运，一百馀年天下平。
偈颂一百零二首
释绍昙（宋代）

湖山苍苍，湖水茫茫。
丹枫飘锦，金橘铺黄。
明眼衲僧，随境转圣凡，
无处觅行藏。
寄镏典签 其二
蓝智（明代）

东南积翠武夷峰，载酒高歌恨不同。茅竹洞深冲暮雨，芰荷衣老怯秋风。

梦回仙掌苍茫外，兴入渔舟浩荡中。病枕岂能陪羽驾，玉箫吹彻海天空。
次吴菊潭八月十四夜韵二首
叶茵（宋代）

月过市无声，令人毛发清。
连村三鼓急，隔水一灯明。
琢句醉时语，簪花老后情。
凭栏发长啸，不管卧龙惊。
入九排至桐太墟
唐鉴（清代）

猿声啼不住，远在半峰间。岭树溪云合，村篱涧水环。

蛮烟通象郡，夜雨入猺山。一路逢田父，提壶有笑颜。
凄凉犯 立夏前一日风雨中作
陈洵（清代）

绿芜故国。春光掩、鹃红著树无色。近寻正苦，遥听又异，荡魂如墨。

闲愁拼掷。怪都似、年时未识。到而今、林声怨彻。泪点费重觅。

多少飘灯事，美酒人家，斗鸡坊陌。艳尘住否，想东君、也嫌残客。

倦羽飘摇，怎禁向、江潮信息。但斜阳、一晌放了又趁汐。
饭罢碾茶戏书
陆游（宋代）

江风吹雨暗衡门，手碾新茶破睡昏。
小饼戏龙供玉食，今年也到浣花村。
送向兄荆父帅维扬二首 其二
曾协（宋代）

大父曾开刺史天，固应陈迹尚依然。邦人却怪家风在，故老今推宅相贤。

仗钺秉旄仍置使，轻裘缓带更安边。须知此日分忧重，更觉光荣掩后前。
秋风叹四首
吴潜（宋代）

军书督战急，县吏催租还。
力尽将何诉，浮云深九关。
晴山
文同（宋代）

东北横群峰，新过夜来雨。
扶空立屏障，浩翠小万古。
岂无短齿屐，携手谁我侣。
欲往殊未能，□□□□□。
神弦曲
刘才邵（宋代）

古树叶残屯野烟，红楹镂磉蟠蜗涎。清灯晕浅不成圆，神妃灵蜗对琼筵。

翠衫笼玉眉连娟，泠泠古曲五十弦。啼云吊月愁远天，山鬼窥窗风飒然。

绛节遥遥归洞府，门前赤豹青狸舞。
暮热游荷池上五首
杨万里（宋代）

细草摇头忽报侬，披襟拦得一西风。
荷花入暮犹愁热，低面深藏碧伞中。
许七侍御弃官东归潇洒江南颇闻自适高秋企望
杜牧（唐代）

天子绣衣吏，东吴美退居。
有园同庾信，避事学相如。
兰畹晴香嫩，筠溪翠影疏。
江山九秋后，风月六朝余。
锦帙开诗轴，青囊结道书。
霜岩红薜荔，露沼白芙蕖。
睡雨高梧密，棋灯小阁虚。
冻醪元亮秫，寒鲙季鹰鱼。
尘意迷今古，云情识卷舒。
他年雪中棹，阳羡访吾庐。
[于义兴县，近有水榭。]
和程丞游清水岩黄龙山韵·清水岩
王炎（宋代）

岚光野色共扶舆，见说壶天气象殊。
叠巘吞云圭角露，寒泉触石篆文纡。
荒凉佛屋存遗像，窈窕仙岩有别区。
何日青鞋亲扣历，细评佳致染权腴。
望江南·江南月
王琪（宋代）

江南月，清夜满西楼。云落开时冰吐鉴，浪花深处玉沉钩。圆缺几时休。
星汉迥，风露入新秋。丹桂不知摇落恨，素娥应信别离愁。天上共悠悠。
纤指
赵鸾鸾（唐代）

纤纤软玉削春葱，长在香罗翠袖中。

昨日琵琶弦索上，分明满甲染猩红。
九日寄微之
白居易（唐代）

眼闇头风事事妨，绕篱新菊为谁黄。闲游日久心慵倦，

痛饮年深肺损伤。吴郡两回逢九月，越州四度见重阳。

怕飞杯酒多分数，厌听笙歌旧曲章。蟋蟀声寒初过雨，

茱萸色浅未经霜。去秋共数登高会，又被今年减一场。
北风吹
于谦（明代）

北风吹，吹我庭前柏树枝。
树坚不怕风吹动，节操棱棱还自持。
冰霜历尽心不移，况复阳和景渐宜。
闲花野草尚葳蕤，风吹柏枝将何为？
北风吹，能几时？
至和中得倅新定今领福唐再经此郡感旧书怀因
张伯玉（宋代）

十年前倅北州来，平日风情尚壮哉。
玉水声中寒濯笔，石楠乡壮夜衔杯。
可怜白首成何事，犹得红旌向北回。
太守故人应笑我，践言堪愧子陵台。
广宣上人以诗贺放榜和谢
王涯（唐代）

延英面奉入春闱，亦选功夫亦选奇。在冶只求金不耗，

用心空学秤无私。龙门变化人皆望，莺谷飞鸣自有时。

独喜至公谁是证，弥天上人与新诗。
病起观书诀
止庵法师（明代）

三十年余翰墨中，一编书诀伴衰翁。
赐丹曾起元常疾，旧冢宁论智永功。
碧海鱼龙春自化，故山猿鹤梦谁同。
如今短杖残阳里，闲数秋空断阵鸿。
秋夜怀克九
黄毓祺（明代）

蕉雨松风夜寂寥，蒲团竹榻病萧条。梦魂飞泊无拘管，忽赴黄花百里招。
和危山臞寄弟四首 其二
傅若金（元代）

画戟连云甲第高，内官如雨送春醪。贡金半铸分封印，赐锦多裁侍宴袍。

自古圣明非独治，至今材武系相遭。文章且共安微命，廊庙由来录旧劳。
梦仙谣
欧阳澈（宋代）

寥阳洞口风烟好，枯木槎牙撑云岛。

重重金锁绕婵娟，满地落云常不扫。萧郎闻说已乘鸾，空馀九转烧丹灶。

烟霞截断绝非尘，凡夫踪迹无由到。高阳有客携佳侣，访异寻幽豁襟抱。

琼楼饮散恣欢游，误入蓬壶如梦觉。云关初叩閒无人，松梢鹤唳如惊报。

须臾奓户迎者谁，吴宫女儿面凝脂。指点兰堂篆烟袅，珠箔玲珑窣地垂。

高擎翠袖轻轻捲，半露妖娆素莲脸。嫣然一笑启檀唇，唤我跻堂语声软。

相随环坐一轩秋，旋列杯盘供雅宴。倚风仙蕊似有情，竞吐芳苞喷香远。

朝云一段下阳台，绰约标容尘世鲜。黛眉轻拂远山青，明眸斜盼秋波剪。

兰柔柳弱不禁风，睡起芙蓉香体颤。樱桃缓启歌贯珠，夕阳云外流莺啭。

曲终低语愈含情，自诉芳心犹未展。苞藏惟恐泄真香，寻常娇怯羞莺燕。

为怜坐客俱多才，拚羞试许求相见。嫣然若有惜云情，愿丐锦章镌琬琰。

温柔惠性已无双，更听斯言真绝艳。

放怀卷白不暂停，酷嫌鹦鹉杯中浅。

醉玉颓山卧绮窗，秋水一床凝角簟。悠飏好梦入巫峰，泄泄融融兴正浓。

蘧然惊觉一何有，点缀馀霞散眼封。

依约馀香虽满袂，行云缥缈已无踪。

壶中天地古来有，默想风物遥应同。我闻刘阮曾迷路，武陵邂逅如云女。

灵丹咀嚼顿轻身，脱洗红尘已仙去。又闻仙去有萧防，曾耦双成饮玉浆。

一朝误入华阳洞，于飞终许学鸾凰。仙凡异境无凭据，每笑前闻但虚语。

岂意亲逢事偶符，始信人间有奇遇。归来灯火欲黄昏，隐几无聊暗追慕。

濡毫试作梦仙谣，端欲梦魂重默愬。
冬夜独坐
慧霖（清代）

我本无为者，端居一室中。孤镫空照雨，四壁冷栖风。

交以性情合，禅因文字通。法云何广大，弥布十年功。
浪淘沙慢 冬至夜作 见《林下词选》、顾贞观成德《今词初集》
张学雅（清代）

正凄凄，黯然独坐，一灯明灭。情绪此时难说，柳眉空锁双叶。

奈绪句慵题逢令节。怕描出、寸肠千结。念往事、星霜容易换，空庭又飘雪。

悲咽。耿耿雁鸣天阔。不道悄悄画堂深处，有个人愁绝。

抱影自寻思，清夜魂怯。昏烟凝白，向小窗、独语一钩残月。

兰麝消、鸳衾空叠。香闺静、更筹将歇。凄风凛、嫩寒侵透袷。

想何处、可使遣愁，除入梦，蘧蘧幻成个蝴蝶。
筠溪八景诗·笔架文峰
陈著（宋代）

巧夺西湖五姥峰，架中时见挂长虹。
近联霞彩笺呈锦，遥对岩牙笔露踪。
翰墨云烟来璧水，丹青桃李出花丛。
恩承斗柄回春律，待诏东封陟泰嵷。
水调歌头
李光（宋代）

白窃有恨焉，因以陶渊明为答，盖有激云耳

元亮赋归去，富贵比浮云。常于闹里，端的认得主和宾。肯羡当年轩冕，时引壶觞独酌，一笑落冠巾。园圃日成趣，桃李几番春。

挹清风，追往躅，事如新。遗编讽咏，敛衽千载友斯人。君爱谪仙风调，我恨楼船迫胁，终污永王B26D。何似北窗下，寂寞可栖神。
送王汝璧同知自河南督运大同
程敏政（明代）

壮哉骑马出居庸，转饷归来倏过冬。敌境尚闻传夜柝，汉屯谁复事春农。

发随驿路年华改，酒入旗亭别意浓。莱色更深伊洛地，使君何以慰喁喁。
杂咏
陆游（宋代）

宦途所至尚偷闲，何况湖边昼掩关。
未爱好风吹醉袖，且贪微雨养盆山。
顾况读书堆
郭岩（宋代）

昔人何处读书声，此地犹存旧日名。
衰草闭门黄叶冷，香林藏硖碧云横。
地连檇李山河壮，江绕吴淞日夜鸣。
陈迹已怜荒没久，凭栏惆怅有余情。
蒙惠节菊小诗申谢
岑万（明代）

春风夜合连宵话，黄菊禅房带雨开。尘榻几年烟树杳，仙踪何处木兰回。

浮生色相人皆老，异日瞿昙招不来。已订宝陀山寺约，一尊应上妙高台。
满路花 胭脂井
宋琬（清代）

红牙歌玉树，翠袖翻金缕。临春梳洗罢、调鹦鹉。陈家狎客，惯把江山赌。

楼船天堑渡。床下军书，锦笺催写新句。

旧宫眢井，栏外青苔古。明眸秋水绿、为黄土。海棠花落，一片胭脂雨。

环佩归何处。泉下芳魂，至今遗恨擒虎。
送赵有翼通守吴兴
曾协（宋代）

江南雨无时，桃李迹已陈。
有客念江湖，别乘陪朱轮。
明德先九族，恩殊在廷臣。
惟公真龙种，眉宇犹津津。
不受膏梁昏，辞章动枫宸。
合著玉笋班，冠冕朝大昕。
去丞股肱郡，要此骨肉亲。
萧萧霅水乡，溪山绕城堙。
空光缬纹乱，倒影图画新。
金石富文墨，烟波多隐沦。
坐想贤使君，迎笑均凭茵。
席间荀陈俱，会此主与宾。
陈榻对清夜，潘舆行莫春。
拄颊爱爽气，挥毫咏风苹。
远近入题品，苍翠生精神。
我忘鸥鸟盟，低徊践香尘。
因子动归兴，诘旦车当巾。
望嵩山
吴融（唐代）

三十六峰危似冠，晴楼百尺独登看。高凌鸟外青冥窄，

翠落人登白昼寒。不觉衡阳遮雁过，如何钟阜斗龙盘。

始知万岁声长在，只待东巡动玉鸾。
江行杂作
刘大受（清代）

深冬未遣放严霜，阳月江行似瘴乡。雨接日光云断续，秋留树色叶青黄。

烟容醉眼翻宜睡，昼景闲吟转觉长。舟子落帆祀神福，还呼僮仆泛杯觞。
元日
司空图（唐代）

甲子今重数，生涯只自怜。
殷勤元日日，欹午又明年。
冬至观两宫盛礼忧奏御
宋庠（宋代）

帝运姚华协，天元汉历长。
三正来复旦，万寿此称觞。
洛宅均中来，涂山采旧草。
礼文穷竹素，欢意动梯航。
稷野茅联位，轩筠縠向阳。
中天倚华阙，大火敞明堂。
交铩髬髵队，填街隐辚装。
九关凝协气，複道伫清光。
子事蒸蒸极，宸仪穆穆扬。
母慈尊莫二，君拜祉无疆。
饰喜仙园奏，薰空佛土香。
含饴先侑宴，袭衮始宾王。
窈窱宫门狄，谁何陛楯郎。
长绅纷拱著，珍珮蔼森璋。
树次天开帟，储恩斗具浆。
风乌迎细转，霞燎俨相望。
辨御辰承盖，呼鞭辇出房。
云咸薄金石，星日上旂常。
逸缀朱干动，多仪的马骧。
麟题公有姓，鹭羽客分行。
上宰陈瑶爵，黎贤抃绣裳。
祈龄后天老，介福委山穰。
翼翼心同竭，渠渠泽载霶。
诗弦满坑谷，庖味益圆方。
盛掩钧台旧，仪高鲁观祥。
深仁跂喙逮，嘉唱股肱良。
茨夏随天步，鱼龙屏戏场。
晏温澄象纬，渗漉暨要荒。
瑞典精销祲，涂歌圣择狂。
樵苏无发哂，崖略蹈皇纲。
采莲舟
薛涛（唐代）

风前一叶压荷蕖，解报新秋又得鱼。

兔走乌驰人语静，满溪红袂棹歌初。
雪花曲
龙从云（元代）

枯篁漠漠吹北风，黄河水流凝不通。大孙手持白鸾尾，扫尽琪花舞碧空。

昆山玉碎琼楼裂，老龙起舞惊明月。应是游魂不觉寒，醉吟纸帐春云热。

东家娇娘厌桃李，学绣宫花锁窗里。冷袖擎来欲细观，隔帘火气催成水。
鲫潭霁月
方达圣（清代）

霁月浮光照，龙潭夜气清。珠华涵止水，璧影濯流英。

野阔群峰隐，波恬两岸平。渔灯红照处，短笛弄新声。
秋庭贻马九
储光羲（唐代）

伊昔好观国，自乡西入秦。往复万馀里，相逢皆众人。

大君幸东岳，世哲扈时巡。予亦从此去，闲居清洛滨。

稍稍寒木直，彩彩阳华新。迭宕孔文举，风流石季伦。

妙年一相得，白首定相亲。重此虚宾馆，欢言冬及春。

哲兄盛文史，出入驰高轨。令德本同人，深心重知己。

绛衣朝圣主，纱帐延才子。伯淮与季江，清濬各孤峙。

群芳趋泛爱，万物通情理。而我信空虚，提携过杞梓。

夫君美声德，直道期终始。孰谓忽离居，优游郑东里。

东里近王城，山连路亦平。何言相去远，闲言独凄清。

万里鸿雁度，四邻砧杵鸣。其如久离别，重以霜风惊。
酬陈叔裕四首
王炎（宋代）

天台远在浙江东，景物应曾到梦中。
但有锦囊盛白雪，苦无罗袜舞回风。
闭门花鸟春心薄，隐几诗书日力穷。
益友琢磨吾岂敢，西邻仙吏有诗翁。
赠维扬故人
徐铉（宋代）

东京少长认维桑，书剑谁教入帝乡。一事无成空放逐，

故人相帝重凄凉。楼台寂寞官河晚，人物稀疏驿路长。

莫怪临风惆怅久，十年春色忆维扬。
中元
仇远（元代）

初秋当望夜，平楚带斜曛。
暑气能昏月，砧声不隔云。
华灯浮白水，老衲诵冥文。
漫说中元节，儒书惜未闻。
暮自瑶石台与具公荷薪归
屈大均（明代）

盘云一径微，与子荷薪归。落日摇溪阁，长风乱草衣。

夷齐空抗节，园绮未忘机。明又西峰去，毋言苦行非。
杂诗
吴大有（宋代）

客行情最苦，草草共清尊。
万水千山路，今朝好出门。
遣吏视诸公茔树回有感 其二 文靖吕丞相
宋祁（宋代）

庆历公三入，边陲扰太平。啖金真间敌，挠酒不寒盟。

上印情虽切，然髭病遽轻。惜哉天弗慭，宸幄泪先横。
豫章别彭养直
王庭圭（宋代）

荔子欲丹蕉叶黄，别君南浦正凄凉。九疑隔岭共明月，万里穷途非故乡。

坐见浮云更百态，行吟秋水动三湘。金鸡放赦知何日，尚许生还天一方。
新暑书事
陆游（宋代）

城中五月汗沾衣，吾爱吾庐喜气微。
珍簟含风来远饷，轻罗叠雪出鸣机。
艾人当户佳时过，筒黍堆盘旧俗非。
漫欲题诗还嬾去，老来百事与心违。
闲题
吕岩（唐代）

独自行来独自坐，无限世人不识我。

惟有城南老树精，分明知道神仙过。
鹧鸪天 其八 乙丑八月十八日寿太孺人
郭应祥（宋代）

人道今年秋较迟。木樨全未放些儿。不因诞节开千岁，争得今辰把一枝。

呼宝鼎，伴渠伊。堂萱喜色正融怡。儿前妇后孙曾从，岁岁称觞无尽期。
冬日感怀
舒岳祥（宋代）

四十年前不畏老，酒豪踏雪买梅花。
如今七十愁年尽，远客匆匆梦到家。
雪中访石湖
姜夔（宋代）

雪矸如玉城，偏师敢轻犯。黄芦阵野鹜，我自将十万。

三战渠未降，北面石湖范。先生霸越手，定自一笑粲。
题吴江甘泉
张达明（宋代）

桥下四{左木右翁}水，人间六品泉。
松陵无鲁望，山茗为谁煎。